**A SZAKDOLGOZATOK ELKÉSZÍTÉSÉNEK KÖVETELMÉNYEI**

**A GAZDASÁGI ALAPKÉPZÉSI SZAKOKON**

1. **Témaválasztás**

A minden akadémiai évben áttekintett, szükség szerint aktualizált témákat a Tanulmányi Osztály teszi közzé a ***szorgalmi időszak 4. hetének elejéig***kari weben (Hallgatók/BA/Szakdolgozat).

Ez a jegyzék tartalmazza:

* + témához kapcsolt szakot,
	+ a téma/kör/ megnevezését,
	+ témavezető személyét,

A témaválasztás a Tanulmányi Rendszeren (továbbiakban TR) keresztül a szakdolgozat leadását megelőző félévben történik. A hallgatók a felajánlott szakdolgozati témák közül választanak. A témaválasztással kapcsolatos aktuális és technikai információkat megtalálja a <http://ktk.pte.hu/kepzesek/ba/szakdolgozat> oldalon.

Amennyiben a hallgató nem a saját szakjának megfelelő témát választ, a témaválasztáshoz szükséges kikérnie eredeti szak és a választott téma szerinti (vagyis a „fogadó”) szak felelőseinek engedélyét, és ezt a Tanulmányi Osztályon le kell adnia. Az engedélyt a szakfelelősök nevében az oktatásért felelős dékánhelyettes is megadhatja.

A témaválasztás eredményéről a TR-ben (Neptunban) tájékozódhat a hallgató.

Abban az esetben, ha a ***szakdolgozat témájának módosítása új témavezető kiválasztását*** is igényli, a témaváltoztatás kizárólag az eredeti és új témavezető beleegyezésével és a szakfelelős vagy az oktatásért felelős dékánhelyettes engedélyével lehetséges. Ezt az érintett oktatók és a szakfelelős vagy oktatási dékánhelyettes aláírásával ellátott nyomtatványon (témaváltoztatási kérelem) szükséges dokumentálni.

Az üzleti szakokon (Emberi erőforrások, Gazdálkodási és menedzsment, Kereskedelem és marketing, Pénzügy és számvitel, Turizmus és vendéglátás) ***ajánlott*** (de nem kötelező), hogy a hallgatók szakdolgozatukat a ***szakmai gyakorlaton*** tanulmányozott (tanulmányozandó) konkrét vállalati témában */* ***üzleti gyakorlati probléma*** megoldásának tárgyában készítsék.

**2. A szakdolgozat elkészítése: kutatásmódszertan és konzultáció**

A szakdolgozat elkészítéséhez minden alapképzési szak tanterve 10 kreditet rendel. Ennek megszerzése két jól elválasztható munkafázis teljesítésével történik: *a dolgozat leadását megelőző félévben (azaz a témaválasztás félévében) a Kutatásmódszertan**c. tárgy teljesítéséért 3 kredit, majd a szakdolgozat leadásának félévében a szakdolgozati konzultáció**teljesítéséért 7 kredit jár.*

A ***Kutatásmódszertan tárgy*** *módszertani konzultáció* lehetőségét biztosítja a szakdolgozó hallgatóknak, kitérve az alábbiakra:

* a szakdolgozat-készítés módszertana: kutatási- és szakirodalom-feldolgozási módszerek;
* felkészítés a szakdolgozat-írásra: a szakirodalmi hivatkozási szabályok, valamint a szakdolgozattal kapcsolatos egységes formai követelmények megismertetése.

A szakdolgozat készítés módszertanáról a Kar honlapján elérhető írásos tájékoztató is rendelkezésre áll, az abban foglalt ismeretek birtoklása minden szakdolgozatot készítő hallgatótól elvárt.

A ***szakdolgozati konzultáció*** alapvető célja a szakdolgozat elkészítésének szakmai támogatása (a továbbiakban: *szakmai konzultáció*). Ezt az előzőekben megnevezett témavezetők végzik. A hallgatók a szakdolgozati konzultáció keretében (a szakdolgozat leadásának félévében) ***3 szakmai konzultációt*** kötelesek ***igazoltatni a témavezetővel***.

A szakmai konzultációk meglétének igazolása és a féléves munka értékelése egységes formanyomtatványon, az ún. ***szakdolgozati konzultációs lap***on történik, amely *a lezajlott konzultációs alkalmak dátumán és témáján túl tartalmazza a hallgató féléves konzultációs teljesítményének értékelését (a témavezető által a konzultációra adott érdemjegyet) is*.

Az angol nyelvű programon a szervezett módszertani konzultáció a fentiekhez hasonlóan két féléven keresztül (az 5. és 6. félévben) zajlik, amely a témavezető által a konzultációs tevékenységre adott jeggyel zárul.

**3.** **A szakdolgozat benyújtása**

A szakdolgozat benyújtására az üzleti alapképzési szakokon mintatanterv szerint a szakmai gyakorlat befejeztével, a 7. félév végén, míg az angol nyelvű üzleti alapképzésen a 6. félév végén kerül sor. Azok a hallgatók, akik az angol nyelvű diploma mellett szeretnének magyar diplomát is szerezni – a szakmai gyakorlatot követően – a 7. félév végén meg is kell, hogy védjék szakdolgozatukat.

A szakdolgozat a megfelelő feltételek teljesülése esetén a mintatantervtől eltérő félévben is beadható.

A szakdolgozatot a Kar által meghatározott elektronikus felületre kell feltölteni, valamint **2 bekötött példányt** a Tanulmányi Osztályra kell eljuttatni. A szakdolgozat csak akkor tekinthető határidőre beérkezettnek, ha a hallgató mind az elektronikus példányt, mind a **2 bekötött példányt** a kari vezetés által előre meghatározott ***határidőre*** ténylegesen ***feltölti,*** illetve ***benyújtja***. Az elektronikus rendszer rögzíti az elektronikus változat feltöltésének pontos dátumát és idejét. A bekötött példányok ***benyújtás***ának ***megtörténté***ről - kérésre - a hallgató a Tanulmányi Osztályon ***igazolás***t kap.

***Késedelmes benyújtás*** az egyetemi TVSZ előírása alapján csak külön engedéllyel és csak akkor fogadható el, ha a késedelem nem haladja meg az 1 hetet. Engedélyt a szakfelelős illetve a szakfelelős képviseletében az oktatási dékánhelyettes vagy a tanulmányi osztályvezető adhat. Késedelmes benyújtás esetén a Térítési és Juttatási Szabályzatban meghatározott ***késedelmi díj***at kell fizetni. A késedelmi díj megítélésénél az elektronikus és a hagyományos benyújtás dátuma közül a későbbit vesszük figyelembe.

***Nem fogadható el*** a szakdolgozat akkor, ha vagy az elektronikus példány, vagy a TO-nak benyújtandó példányok egyikének esetében a késés időtartama túllépi az 1 hetet.

**4. A szakdolgozat bírálata**

A szakdolgozat bírálata ***elektronikus formában*** történik. Minden szakdolgozatot két bíráló értékel: az egyik a hallgató témavezetője, a másik a szakfelelős (illetve a szakfelelős képviseletében az oktatási dékánhelyettes) által felkért másodbíráló (ez utóbbi lehet a Kar oktatója vagy a témában kompetens külső szakértő).

A bírálók az elektronikus felületen keresztül érik el a bírálandó szakdolgozatokat, és a megadott határidőig on-line kitöltik a ***bírálati lap***ot. Ezek után minden bíráló 1 példányt kinyomtat a bírálatából (záróvizsga jegyzőkönyvhöz csatolandó példány, amelyen a feltenni kívánt kérdések is szerepelnek), és ezt aláírva beküldi a Tanulmányi Osztálynak. A hallgató – a rendszerbe belépve – megtekintheti szakdolgozata értékelését (a javasolt kérdések nélkül).

**5. A szakdolgozattal szembeni terjedelmi elvárás, formai és tartalmi követelmények**

Az alapképzési szakokon a szakdolgozat ***elvárt terjedelme*** (a formai követelmények – betűtípus, betűméret, sorköz, margók – betartása mellett) ***minimum 30 oldal***, melynek teljesítéséhez ***legalább 54 000 leütés*** *szükséges szóközök nélkül*.

***A részletes formai és tartalmi követelmények a kari honlapon közzétett módszertani útmutatóban találhatók meg.*** Amennyiben a szakdolgozat nem felel meg a minimális terjedelmi elvárásnak vagy az előírt formai követelményeknek, ***„értékelhetetlen” minősítéssel visszaküldhető*** a hallgatónak.

**6. Az elektronikus változat feltöltésének követelményei**

A szakdolgozatot az ezzel kapcsolatos – a kari honlapon közzétett – útmutatónak megfelelően kell feltölteni az elektronikus rendszerbe. A file elnevezési sémája a következő: NEPTUNKÓD\_SZD.pdf, ahol az NEPTUNKÓD helyére értelemszerűen a hallgató a saját NEPTUN kódját írja be, csupa nagybetűvel. Például: YX65UA.PTE\_SZD.pdf

A feltöltéssel egyidejűleg a hallgatónak (on-line) nyilatkoznia kell arról, hogy

– a szakdolgozat a saját munkája, valamint

– a feltöltött példány teljes egészében megegyezik a kinyomtatott példányokkal.

**7. Szakdolgozat értékelési kritériumok**

1. Témaválasztás megítélése, a probléma felvetésének és a célok

 megfogalmazásának módja 8 pont

1. A téma vizsgálatának elméleti megalapozottsága,

 A szakirodalom feldolgozásának színvonala 12 pont

1. A tanulmányozott probléma és a kutatási módszer

 bemutatásának színvonala 10 pont

1. A gyakorlati probléma lehetséges megoldásai/ a kutatási módszer

hasznosítása bemutatásának a minősége, az elemzés mélysége 15 pont

1. A kapott eredmények, következtetések, megoldási javaslatok színvonala 15 pont
2. A dolgozat szerkezete 10 pont
3. Stílus, nyelvezet (a terminológia helyes használata),

 nyelvhelyesség (helyesírás) 8 pont

1. Formai igényesség (a dolgozat külső megjelenése, ábrák, táblák,

 függelék minősége) 8 pont

1. Forrásokra való hivatkozás formai követelményei 4 pont
2. A bíráló benyomása a dolgozat egészéről 10 pont

 **Összesen: 100 pont**

Amennyiben a bíráló a fenti szempontok szerinti értékelés során **bármelyik kategóriában 0 pontot ad**, a munka elfogadhatatlan, így **elégtelen (1)** osztályzattal kell minősíteni.

Az érdemjegyek odaítélése egységes értékelési skála alapján történik.

Az alkalmazott pontozási skála:

 0-50 elégtelen (1)

51-65 elégséges (2)

66-75 közepes (3)

76-85 jó (4)

86-100 jeles (5)

**8. A szakdolgozat titkosítása**

A titkosítást a témában érintett szervezet vagy a hallgató a szakfelelőstől kérheti, azt a szakfelelős (illetve annak képviseletében az oktatási dékánhelyettes vagy a tanulmányi osztályvezető) a TVSZ ide vonatkozó szabályai alapján engedélyezheti. Ezeket az előírásokat a szakdolgozat bírálata, illetve a záróvizsga lebonyolítása során is érvényesíteni kell:

TVSZ 59. § (6) A szakdolgozat témáját, témavezetőjét a szakfelelős, illetve megbízottja hagyja jóvá, az esetleges titkosság engedélyezésével együtt.

60. § (2) A szakdolgozat megvédése nyilvános, kivéve a titkosított szakdolgozat védését.

(7) A titkosított szakdolgozat esetében a szakdolgozatot csak a témavezető, a bírálók, és a bizottság tagjai ismerhetik meg, amennyiben írásban vállalják, hogy a megismert titkot megőrzik. A titkosított szakdolgozat megvédésén csak az értékelő bizottság, a témavezető és a hallgató lehet jelen. A szakdolgozat titkosításnak megfelelő tárolásáról az Egyetemi Levéltár gondoskodik.

**9. Plágium-eljárás**

Az egyetemi TVSZ 59.§-ának vonatkozó előírásai:

(12) Amennyiben a szakdolgozat két bírálója által javasolt érdemjegy közötti különbség több, mint kettő, vagy ha az egyik bíráló elégtelenre értékeli a szakdolgozatot, a szakfelelős kijelölhet egy harmadik bírálót is.

(13) Amennyiben a szakdolgozat bírálata során legalább két bíráló által javasolt érdemjegy elégtelen, a szakdolgozat nem bocsátható védésre. Ebben az esetben a hallgatónak a szakfelelős által megadott határidőn belül új szakdolgozatot kell készítenie.

(14) Amennyiben a benyújtott szakdolgozat sérti a szerzői jogokat a jelen szabályzat14. számú mellékletében foglaltaknak megfelelően minősítése elégtelen (1), továbbá a szakdolgozat készítőjével szemben a szakfelelős fegyelmi eljárást kezdeményez a dékánnál.

Ennek alapján:

(A) Ha a bíráló szerint a hallgató plágiumot követett el, a dolgozatra elégtelent ad.

(B) A szakfelelős (nálunk az operatív szakvezető) az elégtelent látva eldönti, hogy kiadja-e még harmadik bírálónak is, vagy a meglévő két bírálat megfelelő alapot ad a dolgozat megítéléséhez.

(C) A szakfelelős a plágiumot elkövető hallgató dolgozatának bírálatait továbbítja a dékánhoz, fegyelmi eljárást kezdeményezve.

(D) A dékán - a Fegyelmi Bizottsággal kötött korábbi eljárási megállapodás alapján - határozatában megállapítja a szerzői jogok megsértését, ennek alapján a hallgatót egy tanév (két szemeszter) időtartamra kizárja a záróvizsgára bocsátásból.

(E) Ha a hallgató vitatja a szerzői jogok megsértését, kérelemmel a Fegyelmi Bizottsághoz fordulhat, amely ennek alapján részletes eljárást folytat le.

**10.További információk**

A szakdolgozat készítésére vonatkozó részletes módszertani segédlet, valamint további információk, az aktuális feladatok és határidők a kari weblapon (Hallgatók/Alapképzés/Szakdolgozat menüben) találhatók.

Pécs, 2017. május 25.

 Dr. Takács András

 oktatási dékánhelyettes